Gevangene gee hom oor dekades ná ontsnappingArgieffoto bloot ter illustrasie. (Foto: Unsplash) ŉ 64-jarige man wat in die vroeë negentigerjare uit ŉ tronk in Australië ontsnap het, het hom die afgelope week by die polisie oorgegee. Die polisie in Nieu-Suid-Wallis sê die man het in 1992 glo ŉ ystersaag en boutsnyers gebruik om uit ŉ gevangenis noord van Sydney te ontsnap. Die Sydney Morning Herald berig die man het destyds tronkstraf uitgedien vir die kweek van verbode plante. Hy was toe 35 jaar oud. Die man het destyds as gevangene gedurende die aand van 31 Julie en die oggend van 1 Augustus 1992 tussen 19:00 en 07:00 uit ŉ korrektiewe sentrum in Grafton ontsnap. “Pogings om die man destyds op te spoor was nie suksesvol nie,” sê die polisie. Die man was al die jare op vrye voet tot hy Sondag – 29 jaar later – by ŉ polisiestasie in Sydney ingestap het om hom oor te gee. Hy het glo gedurende sy tyd as voortvlugtende op die noordelike strande van Sydney gewoon. Die Daily Telegraph in Sydney berig die man was haweloos. Hy word nou aangekla van ontsnapping uit wettige aanhouding. Die man is intussen borgtog geweier en is nou ná drie dekades van vryheid weer agter tralies.